Title: ประกาศศูนย์บัญชาการแก้ไขปัญหาการทำการประมงผิดกฎหมาย ฉบับที่ 2/2558 เรื่อง กำหนดหลักเกณฑ์ และวิธีการแจ้งการเข้า - ออก ท่าเทียบเรือ

ประกาศศูนย์บัญชาการแก้ไขปัญหาการทำการประมงผิดกฎหมาย

ประกาศศูนย์บัญชาการแก้ไขปัญหาการทำการประมงผิดกฎหมาย
ฉบับที่ ๒/๒๕๕๘
เรื่อง
กำหนดหลักเกณฑ์ และวิธีการแจ้งการเข้า - ออก ท่าเทียบเรือ

เพื่อประโยชน์ในการเพิ่มประสิทธิภาพการตรวจสอบ ควบคุม
และเฝ้าระวังการทำการประมงมิให้เป็นการทำการประมงผิดกฎหมาย ขาดการรายงาน และไร้การควบคุม

อาศัยอำนาจตามความในข้อ ๖ (๓)
ของคำสั่งหัวหน้าคณะรักษาความสงบแห่งชาติ ที่ ๑๐/๒๕๕๘ ลงวันที่ ๒๙ เมษายน ๒๕๕๘
ผู้บัญชาการศูนย์บัญชาการแก้ไขปัญหาการทำการประมงผิดกฎหมาย จึงออกประกาศเพื่อกำหนดหลักเกณฑ์
และวิธีการให้เจ้าของหรือผู้ประกอบการเรือประมง เรือบรรทุกสินค้าประมงห้องเย็น
ตลอดจนยานพาหนะทางน้ำทุกชนิดที่ใช้ทำการประมง
ขนถ่ายหรือเก็บรักษาสัตว์น้ำที่ได้จากยานพาหนะทางน้ำทุกชนิดที่ใช้ทำการประมง
ที่มีขนาดตั้งแต่ ๓๐ ตันกรอสส์ขึ้นไป ดำเนินการดังต่อไปนี้

ข้อ ๑  ให้เจ้าของหรือผู้ประกอบการเรือประมง
เรือบรรทุกสินค้าประมงห้องเย็น ตลอดจนยานพาหนะทางน้ำทุกชนิดที่ใช้ทำการประมง
ขนถ่ายหรือเก็บรักษาสัตว์น้ำที่ได้จากยานพาหนะทางน้ำทุกชนิดที่ใช้ทำการประมง
ที่มีขนาดตั้งแต่ ๓๐ ตันกรอสส์ขึ้นไป แจ้งการเข้า -
ออกท่าเทียบเรือทุกครั้งด้วยวิธีการดังนี้
(๑) แจ้งโดยตรงหรือโดยทางโทรสาร ตามแบบที่กำหนดท้ายประกาศนี้
ไปยังศูนย์ควบคุมการแจ้ง เรือเข้า - ออก (Port In - Port Out Controlling Center) ในพื้นที่ที่รับผิดชอบ
(๒) การแจ้งเข้า - ออกจากท่าเทียบเรือ ให้แจ้งภายในระยะเวลา ๑๒
ชั่วโมง แต่ไม่น้อยกว่า ๔ ชั่วโมง ก่อนการนำเรือเข้า - ออกจากท่าเทียบเรือ
แล้วแต่กรณี
การดำเนินการตามวรรคแรก
เจ้าของหรือผู้ประกอบการอาจให้ผู้ควบคุมเรือเป็นผู้ดำเนินการก็ได้

ข้อ ๒  เมื่อได้รับแจ้งตามข้อ
๑ แล้ว
ให้พนักงานเจ้าหน้าที่มีอำนาจขึ้นเรือเพื่อตรวจสอบข้อมูลข้อเท็จจริงตามที่ได้รับแจ้ง
และให้เจ้าของหรือผู้ประกอบการอำนวยความสะดวกแก่พนักงานเจ้าหน้าที่ตามสมควร
ให้พนักงานเจ้าหน้าที่รายงานผลการตรวจสอบเรือตามวรรคแรกต่อ ศปมผ.
ทุกสามสิบวันพร้อมภาพถ่าย

ข้อ ๓[๑]  ให้ประกาศนี้มีผลใช้บังคับนับแต่วันประกาศในราชกิจจานุเบกษาเป็นต้นไป

ประกาศ
ณ วันที่ ๑๒ มิถุนายน พ.ศ. ๒๕๕๘
พลเรือเอก
ไกรสร  จันทร์สุวานิชย์
ผู้บัญชาการศูนย์บัญชาการแก้ไขปัญหาการทำการประมงผิดกฎหมาย

[เอกสารแนบท้าย]

๑. แบบฟอร์มการแจ้งเรือเข้า - ออกท่าเรือ (สำหรับเรือประมงไทย)

(ดูข้อมูลจากภาพกฎหมาย)

ปริยานุช/ผู้จัดทำ
๒๓ มิถุนายน
๒๕๕๘

วริญา/ผู้ตรวจ
๒๖ มิถุนายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๑๔๑ ง/หน้า ๒/๑๙ มิถุนายน ๒๕๕๘